VIDEO: KFC vind verliefdes ná vinger-lek-lekker verlowing | Netwerk24
Deur Meghan Lawrence 08 November 2019 08:33
Die verlowing is sommer vinger-lek-lekker!
’n Man het in die KFC op sy een knie neergesak, ’n ring uit sy sak gehaal en sy meisie gevra om met hom te trou.
Die toneel, wat vermoedelik in ’n KFC-tak iewers in die Vaaldriehoek afgespeel het, het die bekende hoenderkitskosgroep genoop om dié verliefde kuikens te soek.
KFC Suid-Afrika het Donderdag ’n pleidooi op sy amptelike Twitterblad geplaas waarin hy Suid-Afrikaners vra om hom te help om dié “pragtige paartjie” op te spoor.
“Mzansi, help ons asseblief om hierdie pragtige paartjie oop te spoor, ons wil ’n blesser wees. Stuur vir ons ’n private boodskap as jy ’n leidraad het, daar mag dalk vir jou ook ’n vinger-lek-lekker goeie verrassing wees. Vaal-mense, help ons. Ons is lief vir liefde,” lui die inskrywing met ’n video van die man wat die ja-woord vra daarby.
KFC het Vrydagoggend omstreeks 11:15 op Twitter aangekondig dat hy die "pragtige paartjie" opgespoor het.
"Suid-Afrika, julle ouens is fantasties! Ons het die pragtige paartjie gekry en dit lyk asof ons 'n Streetwise-troue gaan hê, julle! Ons gaan vir Bhut Hector en sy lieflike bruid, Nonhlanhla, ontmoet en sal julle op hoogte hou."
Minstens 1 400 mense het binne minute aangedui dat hulle van KFC se inskrywing hou.
In die video staan die paartjie se maaltyd vergete op die tafel, terwyl die man die ring aan die vrou se vinger sit, onder luide gejuig van die mense wat hul oomblik aanskou.
Dié video het vinniger as wat ’n hoender oor die pad kan stap, op sosiale media versprei en is reeds 300 000 keer gekyk.
Twitter-gebruikers het onderaan die video kommentaar gelewer oor hoe mooi die video is en hoe bly hulle vir die paartjie is.
Die video is so gewild op sosiale media dat Pick n Pay en Krieket Suid-Afrika ook betrokke geraak het en Suid-Afrikaners genoop het om die paartjie te help soek.
Meer oor: Vaaldriehoek | Kfc | Verloofdes
’n Aandjie uit – vir net R5